Smoor skuldberadingsmites - Jou Geld | Solidariteit WêreldJou Geld | Solidariteit Wêreld
Tuis › Artikels › Smoor skuldberadingsmites
Dis weer daardie tyd van die maand en jy voel angstig wanneer daar 'n vreemde nommer op jou foon verskyn. As jy weet jy skuld iemand geld, antwoord jou foon en moenie beloftes maak wat jy nie kan nakom nie. As daar aan die einde van die maand nie genoeg geld is om al jou verpligtinge en gewone uitgawes na te kom nie, is dit tyd om te kyk na skuldberading.
Skuldberading bied 'n goeie oplossing vir oorverskuldigde verbruikers deur 'n effektiewe skuldhersieningsplan. Hierdie proses strek vanaf die aansoekproses tot by die uitreiking van 'n vrystellingsertifikaat.
DebtSafe het besluit om 'n paar van hul skuldvrye kliënte uit te vra oor die ervaring wat hulle gehad het met die skuldhersieningsproses. Met behulp van hierdie terugvoer werp 'n skuldbestuurkenner, Wikus Olivier, lig op wat skuldberaders doen en wat skuldberading behels.
Mite: Alle skuldberaders is dieselfde
Olivier noem dat elke skuldberader gebruik maak van sy eie stel prosedures, waardes en uitkyk wanneer dit kom by die hulpverlening aan verbruikers.
Olivier sê hoewel die skuldberadingsproses grotendeels deur die Nasionale Kredietreguleerder (NKR) gereguleer word, is elke skuldberadingsfirma uniek: Dit is hul kernwaardes, stelsels en benadering tot skuldprobleemoplossings van kliënte wat elke firma unieke eienskappe gee.
Kies 'n skuldberader wat by jou eie kernwaardes pas én met wie jy kan identifiseer as individu. Verhoudingbou is baie belangrik, want jy sal vir 'n paar jaar met 'n skuldberader moet kommunikeer en werk, daarom is jou keuse in hierdie verband baie belangrik.
Mite: Niks kan uit 'n skuldhersieningsproses geleer word nie
'n Skuldvrye verbruiker se eie woorde bevestig dat kliënte tog wel kennis opdoen: "Wat ek deur middel van die skuldhersieningsproses geleer het, is dat jy altyd moet probeer spaar waar jy kan. En jy moet nooit meer spandeer as wat jy verdien nie."
Olivier verseker verbruikers dat daar baie te leer is tydens 'n skuldhersieningsproses, soos byvoorbeeld die bestuur van toekomstige finansies.
Skuldberading kan 'n drastiese effek op verbruikers hê, byvoorbeeld om skielik op 'n begroting te moet werk, maar die finansiële kennis wat verkry word, is van onskatbare waarde.
Mite: Geen meer aansoek vir krediet nie?
Kredietaansoeke kan nie geweier word as gevolg van jou skuldhersieningsagtergrond nie. Sodra 'n skuldvrystellingsertifikaat uitgereik is, wat ook deur die skuldeisers sowel as die buro's verwerk is, kan jy aansoek doen vir huislenings, voertuigfinansiering en ander kredietaansoeke, sê Olivier.
Baie verbruikers wat deur die skuldhersieningsproses gegaan het, doen suksesvol aansoek vir krediet.
As 'n kredietverskaffer iemand se toegang tot krediet afkeur, het die verbruiker die reg om 'n volledige verduideliking te ontvang waarom die krediet afgekeur word, waarna gepaste maatreëls of prosedures gevolg kan word.
Kan jy jou bates verloor?
As gevolg van die Nasionale Kredietwet se bepalings, beskerm skuldhersiening jou bates, sê Olivier. Die skuldhersieningsproses is spesifiek ontwerp sodat verbruikers hulle skuld kan terugbetaal, insluitend huislenings en voertuigfinansiering, sonder om hul bates te verloor.
Die betrokke take van skuldberaders sluit die volgende in:
Om skuld op te breek in bekostigbare paaiemente en kliënte elke maand die nodige kontantvloei te gee,
hanteer en onderhandel met kredietverskaffers om hulle van die kliënt se rug af te hou,
implementeer 'n billike betaalplan,
sorg dat kliënte van kredietburo's se registers verwyder word,
stel kliënte in staat om voorsiening te maak vir belangrike lewenskostes.
Alle skuldberadingsfooie word deur die Nasionale Kredietreguleerder (NKR) gereguleer. Skuldberaders kan nie net vra wat hulle wil nie.
Om jou skuld te bestuur is nie die maklikste of vinnigste proses nie. 'n Skuldvrye kliënt erken: "In die begin was dit moeilik, maar dit het daarna makliker geword."
Om skuld te bestuur is nie so maklik nie, maar met die hulp van 'n skuldberader kan kliënte asemhaal omdat 'n goedgekeurde skuldhersieningsprogram namens hulle geïmplementeer word. Dit stel verbruikers in staat om hulle skuld elke maand in bekostigbare paaiemente te kan afbetaal.